
 Nod, Ffocws a phwrpas yr ymchwil 
    
     Cydnabyddaf fod byd addysg yn faes eang iawn, sy’n agor amryw o ddrysau i wahanol waith ymchwil. Dengys ymchwil fod amryw o wahanol strategaethau yn cael ei ddefnyddio er mwyn annog dysgu ac addysgu effeithiol yn ein hysgolion. Braint yw cael y cyfle i fynd ati gyda fy mhartner i ymchwilio yn ehangach i faes penodol.  Wrth ystyried ein diddordebau a’n hamgylchiadau, y mater sydd o ddiddordeb inni yw effaith canmoliaeth ar ymddygiad y plant. Dewiswyd y pwnc hwn am ei fod yn bwnc sy’n ennyn ein chwilfrydedd a’r awch i’w ystyried yn ehangach. Pwrpas yr ymchwil yw dangos sut yn union mae plant yn ymateb i ganmoliaeth o fewn yr ystafell ddosbarth, ffocysaf ar ymateb ymddygiadol y plant yn dilyn y ganmoliaeth. Darganfyddaf pa fath o ganmoliaeth sy’n cael yr effaith orau ar ymddygiad y dosbarth. Gyda hyn oll mewn golwg, nod yr ymchwil yw darparu dysgu ac addysgu effeithiol, o’r ansawdd gorau er lles y plant. 

Cyd-destun yr ymchwil 
    Wrth benderfynu ar ein cwestiwn ymchwil ystyriwyd yn fanwl cyd-destun y ddwy ysgol. Lleolwyd yr ysgol gyntaf yn nhref fechan yng Ngorllewin Sir Gaerfyrddin gyda 116 o blant ynddi tra roedd yr ail ysgol yn un trefol yn Ne Orllewin Cymru â 363 o ddisgyblion. Effeithiwyd hyn yn fawr ar natur y dosbarthiadau lle buom yn cyflawni’r ddwy astudiaeth gwers. 
     Roedd y ddau ddosbarth yng nghyfnod allweddol dau, ysgol 1 yn cynnwys ystod o blant o flwyddyn pedwar, pump a chwech, tra bod ysgol 2 yn cynnwys plant o flynyddoedd tri a phedwar. Trafodwyd pwysigrwydd gallu cadw rheolaeth ar y dosbarth enwedig mewn dosbarthiadau sydd ag ystod o wahanol oedrannau. Ystyriwyd y gwahanol ddulliau a ddefnyddiwyd yn y ddau ddosbarth er mwyn rheoli ymddygiad y dosbarth. Arweiniwyd hyn at drafodaeth dwys gydag amryw gwestiynau yn codi. Penderfynwyd felly ymchwilio i ddyfnderoedd y pwnc er mwyn rhoi cynnig ar ateb y cwestiynau. 
     Dewiswyd i ffocysu yn benodol ar yr effaith mae canmoliaeth yn ei gael ar ymddygiad y dosbarth. Penderfynwyd felly ar ein cwestiwn ymchwil sef, ‘sut allwn wella rheolaeth ddosbarth trwy ganmol ymddygiad da?’. Ystyriwyd holl bosibiliadau’r cwestiwn cyn cychwyn ar y cynllunio. Trafodwyd y posibiliadau o ddarganfod effaith gwahanol fathau o ganmoliaeth, boed hynny yn canmol y dosbarth cyfan, grŵp o blant neu unigolion, boed hynny ar lafar neu yn weithredol. Penderfynwyd dilyn polisi rheoli ymddygiad yr ysgolion er mwyn arbrofi a chymharu. Galluogir y cwestiwn ymchwil inni resymu a dadansoddi er mwyn gwella ansawdd rheolaeth y dosbarth.















Trosolwg byr o lenyddiaeth berthnasol
   Mae corff helaeth a chynyddol o lenyddiaeth wedi ymchwilio i’r defnydd o ddefnyddio canmoliaeth er mwyn annog ymddygiad da yn ein dosbarthiadau. Noda Smithers a Robinson (2003) bod yna berygl i ymddygiad gwael gael effaith negyddol ar ddysgu’r unigolyn ond hefyd ar ddysgu cyfoedion. Profwyd felly bod strategaethau rheoli ymddygiad dosbarth, megis canmoliaeth yn faes perthnasol a blaenllaw ym myd addysg. Dangosodd ymchwil fod canmoliaeth yn bwnc y dylid ei hastudio’n fanwl ac ystyried y gwahanol safbwyntiau ac argymhellion. 
   Noda Robins (2012) bod canmoliaeth yn fodd o annog ac ysgogi plant i ymddwyn yn y ffordd a ddymunir. Ymestynnwyd y pwynt gan Lywodraeth Cymru (2012) drwy ddatgan bod y strategaeth hon yn un llwyddiannus gan ei fod yn ffocysu ar ymdrech y plentyn yn hytrach na chanlyniadau. Nodwyd wrth ganmol ymdrechion ac ymddygiad da ac anwybyddu ymddygiad dieisiau, bydd plant yn dechrau cydnabod mai ymddygiad cadarnhaol sy’n fwyaf tebygol o ddal sylw’r athrawes (Conroy et al 2009).  
   Fodd bynnag, cydnabuwyd bod effeithlonrwydd defnyddio canmoliaeth yn ddibynnol ar y ffordd cyflwynir y clod. Er mwyn i’r ganmoliaeth gael effaith cadarnhaol ar ymddygiad y plant rhaid i’r addysgwr fod yn sbesiffig wrth ddisgrifio’r ymddygiad penodol sy’n cael ei ganmol. Nodwyd bod hyn yn caniatáu i eraill ddilyn yr esiampl. Ffocysir y math hwn o ganmoliaeth ar ymdrechion, cyrhaeddiadau a safon yr ymddygiad yn hytrach na chanlyniadau a galluoedd (Conroy et al 2009). 
     Cyfeiria Barnes (1999) at fath arall o ganmoliaeth sef y cyffredinol. Honnir er mwyn sicrhau defnydd effeithiol o’r math hwn o ganmoliaeth rhaid cyfiawnhau a rhesymu yn syth ar ôl yr eirfa gadarnhaol.  Yng ngeiriau’r awdur, ‘there is nothing wrong with an initial reaction like ‘Great’ or ‘Good!’ so long as it is immediately supplemented by specific description provinging information’ (1999:101). Awgrymwyd bod Llywodraeth Cymru or un farn (2012) wrth ddatgan pwysigrwydd diffinio’r ymddygiad da.  
    Fodd bynnag cynghora Wiseman a Hunt (2014) bod angen i addysgwyr amrywio eu defnydd o eirfa gadarnhaol er mwyn sicrhau profiad gwerthfawr a chofiadwy i’r plant. Nodwyd bod yr amrywiaeth yn ychwanegu ymdeimlad o gyffro i’r profiad a’u hysgogi i barhau i fod eisiau plesio. 
    Noda Willingham (2005) y dylai’r ganmoliaeth fod yn amodol ar gyfer ymddygiad dymunol a’i rhoi yn syth ar ôl i’r ymddygiad da gael ei fodelu. Nodwyd po fwyaf yw’r bwlch amser rhwng yr ymddygiad da a’r ganmoliaeth y lleiaf yw’r effaith ar ymddygiad hir dymor yr unigolyn ac ymddygiad gweddill y dosbarth. 
    Pwysleisiwyd bod amseriad y ganmoliaeth yn ffactor allweddol (Conroy et al 2009). Nodwyd bod angen i’r addysgwyr fonitro ymddygiad y plant a dechrau canmol mewn modd amserol gan osgoi’r sefyllfa lle bydd y plant yn ennyn canmoliaeth wrth yr addysgwr. Cydnabuwyd bod hyn llawer llai effeithiol o’i gymharu gyda’r athrawes yn cydnabod yr ymddygiad dymunol a’i ganmol yn syth. 
   Cefnogwyd ein cwestiwn ymchwil gan Grigg (2015: 381), sy’n datgan, ‘Children’s efforts need to be celebrated and shared in the school and wider community.’ Trafodwyd effaith hyn gan Lywodraeth Cymru (2015). Nodwyd bod canmol llwyddiant yn annog y plant i gynnal y safon gan ei bod yn ymwybodol o’r hyn sy’n ddisgwyliadol ohonynt. Fodd bynnag, cydnabydda Robins (2012) bod rhaid ystyried personoliaeth yr unigolyn wrth ganmol gan fod rhai yn hoffi canmoliaeth gyhoeddus ac eraill yn ffafrio canmoliaeth breifat.
    Cyferia Pound (2014) at ddamcaniaeth Skinner (1904-1990) drwy ddatgan os ddefnyddir canmoliaeth yn y ffordd gywir gellir ei ddefnyddio i siapio ymddygiad ac annog ymddygiad da.
  Fodd bynnag, awgryma Gray a Mac Blain (2015) bod yna berygl ar un llaw, i ormodedd o ganmoliaeth fod yn niweidiol ac achosi i’r ymddygiad dymunol ddirywio. Ar y llaw arall awgrymwyd bod defnydd bach iawn o ganmoliaeth yn gallu achosi ymdeimlad o dangyflawni a diflastod sy’n effeithio’n fawr ar les y plentyn. Honnir bod angen sicrhau cydbwysedd rhwng y sylwadau positif a’r negyddol. Mae Llywodraeth Cymru (2012) yn tynnu ein sylw at y pwysigrwydd o osgoi rhoi beirniadaeth yn syth ar ôl canmoliaeth, diddymir hyn effaith y ganmoliaeth.   
   Pwysleisia Shindler (2010) bod yna berygl i’r ganmoliaeth ennyn awyrgylch cystadleuol rhwng disgyblion. Gellir achosi newid ym mhersbectif y plant a’u harwain i gymharu’r ganmoliaeth maent  yn derbyn gyda’r ganmoliaeth mae eraill o fewn y dosbarth yn derbyn yn hytrach nag ystyried y rhesymeg tu cefn i’r ganmoliaeth a chynnal y safon. Trafoda’r awdur y tueddiad felly i rai aelodau fynd yn orhyderus ac yn gegog ac eraill i fagu’r agwedd gystadleuol. Peryg i hyn achosi i’r unigolion sydd ddim yn llwyddo i dderbyn canmoliaeth i gamymddwyn er mwyn ennyn sylw. Ystyriwyd felly, yr angen i ganmol yn gyson ac yn deg er mwyn sicrhau effaith cadarnhaol ar les y plant ac ar ymddygiad y dosbarth. Pwysleisia Llywodraeth Cymru (2012:9) bod canmoliaeth ‘benodol, ddigymell a haeddiannol gan addysgwyr yn annog dysgu parhaus ac yn lleihau‘r gystadleuaeth ymhlith plant.’
    Ystyriwyd un o’r cyfyngiadau sy’n deillio o ddefnyddio canmoliaeth yn yr ystafell ddosbarth gan Imray (2018). Noda’r awdur bod rheswm wrth wraidd pob ymddygiad dieisiau ac nid oes modd newid yr ymddygiad er gwell heblaw bod yr addysgwyr yn dangos parodrwydd i ddeall a thrin y rhesymeg. Fodd bynnag gellir dadlau bod yr awyrgylch cadarnhaol yn hybu’r broses o drin ymddygiad dieisiau ac yn fuddiol er lles y plentyn, oherwydd ‘pan gaiff diwylliant dysgu cadarnhaol ei greu, mae‘r plant yn dysgu‘n well gan eu bod yn ymwybodol o‘r hyn a ddisgwylir ganddyn nhw’ (Llywodraeth Cymru, 2012:9).
   Dengys yr ystod eang o lenyddiaeth bod canmoliaeth yn faes o bwysigrwydd cynyddol i addysg ysgolion cynradd. Amlygir ei fod yn ddull buddiol iawn er mwyn annog ymddygiad da yn yr ystafell ddosbarth. Fodd bynnag, rhaid ystyried argymhellion yr awduron a chyfyngiadau’r strategaeth. Ystyriwyd hyn oll, ac fe fuodd y llenyddiaeth o gymorth inni fireinio ein cwestiwn ymchwil. 


 
   

 

   














Esboniad o ddyluniad yr astudiaeth gwers

    Er mwyn cyflawni’r ymchwil, y fethodoleg a ddefnyddir yw astudiaeth gwers.  Dyma  un o brif ddulliau ymchwil gweithredu sy’n deillio o Siapan. Daeth Peter Dudley a’r syniad i’r Deyrnas Unedig yn 2001 felly yn ddull sydd wedi’i harbrofi a phrofi ac wedi datblygu momentwm dros yr 20 mlynedd ddiwethaf (Dudley,2014).  Nodwyd bod yr ystafell ddosbarth yn amgylchedd hynod gymhleth. Nid oes modd i’r athrawes sylwi a ffocysu ar pob agwedd o’r dysgu a’r addysgu sy’n digwydd yn ystod y wers gan fod amryw wybodaeth yn cael eu mewnoli  yn ystod cyfnod byr iawn o amser. Yn sgil natur y fethodoleg ymchwil, gellir  cynllunio, arsylwi a dadansoddi ar y cyd gan ddarparu darlun mwy cyflawn o ymddygiad y plant yn ystod y wers, hyn drwy bâr o lygaid yr arsyllwr yn ogystal â phrofiad yr addysgwr (Dudley, 2014).  Noda Hargreaves (2012) bod y cydweithio hyn sy’n digwydd yn ystod yr astudiaeth gwers yn gyfle i athrawon  arbrofi a rhesymu er mwyn sicrhau dysgu ac addysgu o’r ansawdd orau. Penderfynwyd defnyddio’r fethodoleg hon felly er mwyn ffocysu ar agwedd penodol o fewn yr ystafell ddosbarth, sef ymddygiad er mwyn gallu darparu addysgu a dysgu effeithiol, er lles y plant. Cyfyngiad? 
     Er mwyn cynnal yr astudiaeth gwers yn effeithiol casglwyd y data trwy arsylwadau, cyfweliadau, adfyfyrio a dadansoddiad. Wrth ystyried y cam arsylwi gyda fy mhartner, fe benderfynwyd defnyddio cyfuniad o ddata meintiol a data ansoddol. O ran y data meintiol, fe ddefnyddiwyd siart tali er mwyn cofnodi bob tro roedd digwyddiad penodol yn digwydd, sef yr addysgwr yn canmol y plant. Gellir sicrhau trwy ddefnyddio’r dull hwn mai data ffeithiol sy’n cael ei gasglu ac yn fodd o osgoi’r tueddiad i roi barn. 
    Pwrpas y data meintiol yw darparu data manwl o’r hyn ddigwyddodd yn y dosbarth. Hawdd yw trin data o’r fath a gellir cymharu canlyniadau yn drylwyr, yn eglur ac yn weladwy drwy greu graff o’r canlyniadau(David Hopkins, 2014).   
     Fodd bynnag, cydnabydda Lowe (2007) fod yna wendiadau i’r siart tali, nid yw’r dull hwn yn gosod cyd-destun er mwyn ein cynorthwyo i roi eglurhad rhesymegol ynglyn â phrif faterion yr arsylwad.  Yn sgil hyn fe gasglwyd data ansoddol er mwyn atgyfnerthu a gosod sylfaen a phwrpas i’r data meintiol.   
       Defnyddiwyd nodiadau bras yn ystod ac yn dilyn yr arsylwad. Noda David Hopkins (2014) fod yn rhaid cofnodi’r holl sylwadau cyn gynted â phosibl yn dilyn yr astudiaeth gwers er mwyn sicrhau data manwl a chywir. Nodir hefyd fod y dull hwn yn un sy’n cymryd amser i’w gwblhau. Ystyriwyd hyn wrth gyflawni’r arsylwad, ac felly gwnaethpwyd yn siŵr ein bod yn cadw’r nodiadau yn fras ac yn berthnasol. Nodwyd bod data ansoddol yn hybu ymchwil cyflawn sydd yn dangos dealltwriaeth gadarn er mwyn gallu dehongli a chanfod tystiolaeth ( Watzlawik, 2007).
    Noda Laws (2003:299) wrth drafod cyfweliadau, ‘undoubtedly valuable when in-depth information is needed’. Bwriad y cyfweliad yw ymchwilio’n ddyfnach gyda llais y plentyn yn ganolog i’r ymchwil ansoddol. Trefnwyd bod y sgwrs yn cael ei gynnal mewn man addas a chyfarwydd i’r plant lle gellir sicrhau preifatrwydd ar gyfer diogelu’r data. Noda Dooley (2001) bod modd canfod gwybodaeth werthfawr iawn  yn ystod cyfweliad os yw’r atebwyr mewn amgylchedd lle maent yn barod i fynegi ei hun.
      Rhaid dewis sampl teg o blant (Hayes, 2000), dewiswyd felly sampl cynrychiadwy o dri phlentyn. Roedd y  sampl yn deg o ran rhyw, oedran, ac anghenion. Dewiswyd y tri er lles yr ymchwil yn hytrach nag unrhyw resymau arall megis, bias, ffafriaeth na chwaith oherwydd unrhyw gysylltiad personol rhwng yr ymchwilydd a’r cyfranogwyr.
    Penderfynwyd mai dilyn dull cwestiynau lled-strwythuredig oedd orau, hyn yn caniatáu i’r ymchwilwyr bori’n ddyfnach ac archwilio meysydd perthnasol ehangach (Bottrell et al, 2015).  Ceisiwyd canolbwyntio ar gwestiynau penagored. Cynghora Burns (2000) mai’r cwestiynau mwyaf syml yw’r rhai mwyaf effeithiol a dylid osgoi cwestiynau arweiniol, llwythog a chwestiynau dwbl. Ystyriwyd bod yna gyfyngiadau wrth gyfweld â phlant. Posib iawn iddynt gael anhawster canolbwyntio am amser hir, peryg i rai grwydro oddi ar y pwnc gosod a rhaid ystyried y risg bod y plant yn ymateb mewn ffordd benodol er mwyn plesio, hyn yn effeithio ar ddilysrwydd y canlyniadau (Bottrell et al, 2015). Ystyriwyd y rhain oll wrth gynnal y cyfweliad. 
   Yn dilyn gwaith ymchwil penderfynwyd recordio’r cyfweliadau ar declyn yr ysgol. Gwnaethpwyd yn siŵr bod y plant yn teimlo’n gyfforddus ac yn hapus i’r sgwrs gael ei recordio. Nodwyd bod y recordiad yn ein caniatáu i allu gwirio geiriad y sylwadau defnyddiol, rhoi sicrwydd o waith manwl gywir a’r gallu i gynnal cysylltiad llygaid gyda’r plant yn ystod y drafodaeth heb orfod gwneud nodiadau bras, heb amheuaeth fod hyn yn llesol iawn i’r plant. Astudiwyd yr ymchwil ansoddol  ac yna ei ddifrodi yn syth.
   Er mwyn canolbwyntio ar ein meddyliau a datblygu ein syniadau, defnyddiwyd dull Gibbs, 1988 o adfyfyrio. Noda Gibbs (1988) fod yna dueddiad i’r adfyfyrio neidio o ddisgrifiadau arwynebol i gasgliadau anghyflawn heb wirioneddol ystyried y dadansoddi a’r adlewyrchiad yn ddigonol. Fodd bynnag, trwy ddilyn cylched dysgu Gibbs dengys y camau sydd angen cyflawni er mwyn llwyddo i greu adfyfyriad llawn, strwythedig. Argymhellwyd i symud yn rhesymegol o un cam i’r llall.  
  Cynhaliwyd trafodaeth gyda fy mhartner yn dilyn y ddwy astudiaeth gwers. Defnyddiwyd y daflen arsylwi, unrhyw nodiadau bras a’r recordiad o’r cyfweliad wrth ddilyn cylched Gibbs. Gwnaethpwyd ymhelaethu, rhesymu a chwestiynu er mwyn dadansoddi’r canlyniadau. Disgrifiwyd prif ddigwyddiadau, trafodwyd ein teimladau, ystyriwyd llwyddiannau a methiannau’r astudiaeth gwers, gwnaethpwyd synnwyr o’r sefyllfa drwy gyswllt theori a cheisiwyd dod at gasgliadau. Gwelir y daflen adfyfyrio ar gyfer y ddwy astudiaeth gwers yn atodiad 1.



Materion moesegol
   Ystyriwyd ystyriaethau moeseg wrth gyflawni’r ymchwil yn yr ystafell ddosbarth.  Yn ôl Lowe (2007:20) mae’n ddyletswydd ar bob ymchwilydd sy’n ymchwilio i faes ym myd addysg i ymddwyn yn foesegol, i barchu a diogelu’r cyfranogwyr, i barchu dealltwriaeth y cyfranogwyr, i ddangos parch tuag at werthoedd democrataidd ac i barchu ansawdd yr ymchwil addysgiadol. Cynghorwyd y dylid cyflawni’r rhain drwy osgoi anwireddau, sicrhau bod yr holl ddata ar gael i’r cyfranogwyr pe tasent yn dymuno edrych arnynt, cyflawni pob cam mor fanwl â phosib ac adeiladu perthynas gonest rhwng y cyfranogwyr a’r ymchwilwyr. 
      Dilynwyd cyngor yr awdur. Yn gyntaf, gwnaethpwyd cais am gymeradwyaeth foesegol er mwyn sicrhau bod yna fudd yn deillio o’r ymchwil ac i leihau’r risg o unrhyw niwed. Er mwyn cwblhau’r ymchwil yn ddiogel ac yn foesegol cydymffurfiwyd â pholisi rheoli data’r Brifysgol (2017) sef Cod ymarfer Moeseg ac Integredd ymchwil PCYDDS 2017-2020 yn ogystal â chanllawiau Bera (2018).
    Defnyddiwyd taflen wybodaeth er mwyn sicrhau bod gan bawb gydsyniad gwybodus (gweler atodiad 2). Darllenwyd y daflen er mwyn bod y cyfranogwyr yn hollol ymwybodol o nod yr ymchwil, disgwyliadau’r ymchwil â’u hawliau. Derbyniwyd caniatâd y cyfranogwyr drwy ddefnyddio cerdyn coch a cherdyn gwyrdd, gwyrdd yn cynrychioli eu parodrwydd i gymryd rhan tra bod coch yn golygu ei bod yn dymuno cael ei eithrio. Penderfynwyd gadael y cardiau ar y byrddau trwy gydol y wers er mwyn pwysleisio’r hawl i dynnu nôl ar unrhyw adeg. Danfonwyd hefyd lythyr adref er mwyn cael caniatâd rhieni. 
   Ystyriwyd y risgiau i’r cyfranogwyr ac inni fel ymchwilwyr. Fodd bynnag er mwyn goresgyn risgiau’r cyfranogwyr, gosodwyd lles y disgyblion yn ganolog i’r ymchwil ar bob cyfrif. Gwnaethpwyd yn siŵr bod fy mhartner yn bresennol gyda mi yn ystod y cyfweliadau er mwyn lles emosiynol y cyfranogwyr. Gwnaethpwyd hefyd yn siŵr bod y cyfranogwyr yn deall ac yn cytuno gyda chyfrinachedd ac anhysbysrwydd yr ymchwil.  

Astudiaeth Gwers 1 canlyniadau a dadansoddiad

   Penderfynwyd cynllunio gwers Mathemateg ar gyfer yr astudiaeth gwers. Nod y wers oedd gallu trin a dehongli data. Erbyn diwedd y wers llwyddodd bawb gyrraedd disgwyliadau’r wers. Aeth blwyddyn 4 ati’n llwyddiannus i ddehongli graff bar tra bod blwyddyn 6 yn dehongli a rhesymu data o’r graff llinell. Llwyddodd blwyddyn 5 ddefnyddio set o ddata i lunio graff llinell ei hun.     Er mwyn ateb gofynion y cwestiwn ymchwil gosodwyd pwyslais cadarn ar y defnydd o ganmoliaeth yn ystod y wers. Cafodd hyn gael effaith gadarnhaol a chyfrannu at lwyddiant y plant wrth iddynt gyrraedd nod a gofynion y wers. 
    Yn sgil y pwyslais a roddwyd ar ganmol ymddygiad da, nid oedd angen defnyddio geirfa negyddol (gweler atodiad 4). Tystia’r data felly bod canmol yn fodd effeithiol o annog ymddygiad da o fewn yr ystafell ddosbarth ac yn sefydlu amgylchedd braf a naws gadarnhaol i’r wers.
      Dengys y daflen arsylwi (gweler atodiad 4) imi ddefnyddio ystod eang o eirfa gadarnhaol er mwyn canmol y plant yn ystod y wers. Defnyddiwyd geirfa megis, ‘ffantastig’, ‘da iawn ti’, ‘arbennig’ a ‘gwych’. Defnyddiwyd amryw o’r eirfa hyn yn gyson yn ystod y wers. Bûm yn canmol unigolion, grwpiau a’r dosbarth am ymateb yn gwrtais, gwrando yn ofalus a pharchu llais disgyblion eraill, bwrw ati i weithio ar y dasg yn annibynnol a dangos aeddfedrwydd yn ystod y wers.  Ynghanol y wers fe wnes ddal sylw’r dosbarth er mwyn manteisio ar y cyfle i ddefnyddio amryw o’r eirfa gadarnhaol i ganmol unigolion ac ysgogi eraill i ddilyn yr un esiampl. 
    Fodd bynnag, wrth ddefnyddio’r eirfa gadarnhaol, golygir mai canmoliaeth gyffredinol y derbyniai’r plant, oherwydd nid oeddwn yn ymestyn fy nghanmoliaeth drwy egluro’r ymddygiad penodol. Anelwyd y clod gan amlaf at unigolion er mwyn i’r gweddill ddilyn yr un esiampl. Fodd bynnag, dysgais o’r profiad nad oes disgwyl i’r plant efelychu’r ymddygiad penodol heblaw fy mod yn ymhelaethu ar fy nisgwyliadau ac yn labelu’r ganmoliaeth. Gellir dadlau hefyd bod gor ganmol drwy or ddefnyddio’r eirfa gadarnhaol heb ymaelaethu yn diflasu’r plant ac felly mae’r ganmoliaeth yn colli ei heffaith.   
   Dilynwyd polisi canmol yr ysgol drwy ddefnyddio’r siart ymddygiad (gweler atodiad 5). Bwriad y siart yw canmol ymddygiad penodol ac ysgogi’r gweddill i ddilyn yr esiampl, sef yr hyn sy’n ddisgwyliedig ohonynt. Dewiswyd esiampl dda o ymddygiad yn ystod y wers a’i wobrwyo drwy godi wyneb y plentyn i’r lefel nesaf ar y siart. Roedd plentyn A yn gwrando ar yn parchu llais ffrind wrth i’r ffrind ddarllen ei waith o flaen y dosbarth. Eisteddodd plentyn A yn llonydd, yn wynebu’r bwrdd rhyngweithiol ac yn dangos diddordeb yng ngwaith ei ffrind. Wrth ganmol plentyn A fe wnes labelu’r clod er mwyn sicrhau bod gweddill y dosbarth yn deall fy nisgwyliadau ac yn gallu dilyn esiampl yr ymddygiad penodol hwn. 
    Cafodd y siart ymddygiad gwell effaith na defnyddio geirfa gadarnhaol megis ‘da iawn’ a ‘ffantastig’. Dengys hyn felly pwysigrwydd labelu’r ganmoliaeth. Roedd esbonio’r ganmoliaeth pan yn defnyddio’r siart yn galluogi’r gweddill i ddilyn yr un esiampl er mwyn bod hithau yn derbyn canmoliaeth ac felly yn symud i fyny ar y siart ymddygiad. Fodd bynnag, wrth gyffredinoli’r ganmoliaeth, nid oeddwn yn gwneud fy nisgwyliadau yn glir ac yn ysgogi ymddygiad da wrth weddill y dosbarth.
  Roedd canmol drwy ddefnyddio’r siart ymddygiad hefyd yn ychwanegu elfen weledol  i’r clod, gall yr unigolyn deimlo balchder drwy godi lliw ei wyneb ar y siart, hyn yn weledol i bawb gael gweld, yn hytrach na chlod byr a chyflym ar lafar.  
   Defnyddiwyd strategaeth rheolaeth ddosbarth yn ystod y wers sef ‘Olwyn fflat’. Pwrpas y strategaeth yw  sicrhau nad yw lefel y sŵn yn codi yn uwch na’r hyn sy’n dderbyniol. Defnyddir yr ‘Olwyn fflat’ os yw’r sŵn yn cynyddu a’r athrawes angen sylw’r plant. Bydd yr athrawes yn gweiddi ‘Olwyn fflat’, yna rhaid i’r plant ddynwared y broses o aer yn dianc o deiar.  Dyma strategaeth gydweithredol sy’n gorfodi’r plant i ymateb i orchymyn yr athrawes ac ymdaweli ar unwaith. Rhaid canmol y dosbarth ar ôl iddynt ddilyn y strategaeth, hyn er mwyn ei hannog i barhau i gyrraedd disgwyliadau’r strategaeth y tro nesaf. 
   Hyderaf i’r strategaeth gael effaith cadarnhaol ar ymddygiad y plant, roedd pawb yn ymateb yn briodol er mwyn derbyn y clod ar ddiwedd y broses. Anelwyd y clod at y dosbarth cyfan a’i gyflwyno ar lafar yn defnyddio’r eirfa gadarnhaol. 
    Fodd bynnag, erbyn diwedd y wers roeddwn yn ceisio osgoi defnyddio’r strategaeth oherwydd wrth ei or-ddefnyddio mae perygl iddo golli’r effaith, rhaid amrywio er mwyn cynnal diddordeb.
  Ar ddiwedd y wers es ati i ganmol plentyn B oedd yn sefyll tu cefn i’r gadair yn dawel ac yn daclus. Defnyddiais eirfa gadarnhaol er mwyn canmol y plentyn. Yn sgil hyn cafodd eraill eu hysgogi i ddilyn yr ymddygiad penodol gan eu bod yn awyddus i blesio ac i dderbyn y clod. Fodd bynnag, roedd y ganmoliaeth hon yn fwy effeithiol wrth reoli ymddygiad aelodau ieuanc y dosbarth, nodwyd bod rhai unigolion ym mlwyddyn 6 yn llai parod i ddilyn yr esiampl gan nad oeddent mor awyddus i blesio. 
   Roedd y wers yn brofiad hynod o werthfawr lle gellir dysgu a chymryd llawr ohoni. Fodd bynnag, er mwyn gwella’r wers a’i diwygio ar gyfer y dosbarth nesaf trafodwyd yr angen i labelu pob canmoliaeth a roddwyd yn ystod y wers. Cytunwyd bod y ganmoliaeth yn cael gwell effaith ar ymddygiad unigolion ac ar ymddygiad y dosbarth pan fod pob disgybl yn deall y rheswm tu ôl i’r clod ac felly yn deall fy nisgwyliadau. Golygir hyn i bawb allu dilyn esiampl yr ymddygiad penodol hwn. Amlygwyd hyn wrth ffocysu ar ymateb ymddygiadol byr dymor y plant yn dilyn defnydd o’r eirfa gadarnhaol ac ymateb ffafriol y dosbarth yn dilyn clod ymestynnol. Roedd pawb yn deall fy nisgwyliadau ac yn ymwybodol o’r gofynion er mwyn iddynt hithau dderbyn y ganmoliaeth.
   Dengys data o’r cyfweliad bod y plant hefyd yn ffafrio canmoliaeth sydd wedi ei labelu a chanmoliaeth sydd cael ei hanelu at y dosbarth cyfan yn hytrach nag at unigolion. Penderfynwyd gweithredu yn dilyn llais y disgybl a sicrhau ein bod yn gwneud defnydd cryf o ganmol y dosbarth cyfan yn yr ail astudiaeth gwers. Fodd bynnag, wrth gyflawni hyn dylid cofio ein bod yn labelu’r ganmoliaeth ym mhob achos. 

Astudiaeth Gwers 2 canlyniadau a dadansoddiad 
   Ar gyfer yr ail astudiaeth gwers, yn yr ail ysgol, cynlluniwyd gwers greadigol yn seiliedig ar thema’r dosbarth sef ‘Dewch ar frys’. Nod y wers oedd cynllunio darn yn seiliedig ar y thema, gan ddefnyddio offerynnau traw a di-draw a’r llais. Rhaid iddynt ddefnyddio ei sgiliau cydweithio er mwyn llwyddo i gyflawni’r dasg. Yna, defnyddiwyd I pad i recordio’r perfformiadau. Llwyddodd y plant gyrraedd y nod, hyn eto o fewn amgylchedd braf a naws gadarnhaol. 
    Yn dilyn y wers gyntaf, penderfynwyd ffocysu ar effaith labelu’r ganmoliaeth ar ymddygiad y dosbarth yn ogystal â gwrando ar lais y plentyn a gwneud gwell defnydd o ganmol y grŵp cyfan.  
   Nodwyd bod y tueddiad o’r wers gyntaf yn parhau, oherwydd wrth ffocysu ar y ganmoliaeth golygir bod llai o angen i ddefnyddio sylwadau negyddol. Awgrymir felly, bod canmol yn ddull effeithiol o reoli ymddygiad yr ystafell ddosbarth. 
   Gwnaethpwyd defnydd eang o ganmoliaeth yn ystod cyflwyniad y wers. Roedd gofyn i bawb eistedd yn llonydd ar y carped, wynebu’r athrawes,  gwrando’n astud ac ymateb yn briodol. Dewiswyd canmol ymddygiad unigolyn oedd yn cyrraedd y safon ddisgwyliedig. Labelwyd y ganmoliaeth ac felly fe ddilynodd plentyn A, B a C yr esiampl ac efelychu’r ymddygiad da. 
   Roedd yna gyffro ymhlith y dosbarth oherwydd natur y brif dasg. Defnyddiwyd felly strategaeth sefydledig y dosbarth ar gyfer rheoli ymddygiad, sef ‘llond llaw’. Yn sgil gofynion y strategaeth gosodwyd pwyslais ar ganmol unigolion. Ymdebygwyd ei hegwyddorion i’r strategaeth ‘Olwyn fflat’. Mae’r rheolaeth yn nwylo’r athrawes a  rhaid i’r dosbarth ddilyn rheolau penodol wrth weithredu yn ôl y disgwyl.  Bydd yr athrawes naill a’i yn codi llaw neu yn defnyddio llais er mwyn gofyn am llond llaw. Golygir hyn fod yn rhaid agor y clustiau, cau’r geg, gosod y dwylo ar y glin a’r traed ar y llawr a phob pâr o lygaid ar yr athro.  Canmolwyd unigolion sy’n ymateb yn gyflym i’r symboliaeth er mwyn ysgogoi’r gweddill i ddilyn yr un esiampl. 
     Yn ystod y wers, canmolwyd plentyn A am ufuddhau ar unwaith i ofynion yr athrawes, yna, canmolwyd plentyn B wrth iddo yntau ddilyn rheolau’r strategaeth. Fodd bynnag, heb unrhyw ganmoliaeth fe ddilynodd plentyn C yr ymddygiad penodol. Gellir dadlau felly bod canmol unigolion yn ddull effeithiol o reoli ymddygiad, gyda phlentyn C yn awyddus i blesio a derbyn yr un ganmoliaeth a phlentyn A a B. Galluogir y strategaeth hon i’r athrawes anwybyddu unrhyw ymddygiad dieisiau a ffocysu ar yr unigolion sy’n dilyn y gofynion ac yn ymddwyn mewn modd dymunol, yn y gobaith fydd hyn yn cael effaith ffafriol ar weddill y dosbarth. 
  Anelwyd ‘Llond llaw’ yn briodol ar gyfer ystod oedran y dosbarth. Fodd bynnag, gellir dadlau na fyddai’r canlyniadau mewn bod mor ddymunol yn ysgol 1, gan fod aelodau hyn y dosbarth efallai yn llai tebygol o eisiau plesio. Nodwyd bod ‘llond llaw’ hefyd yn broses sy’n cymryd amser er mwyn sicrhau effaith cadarnhaol ar ymddygiad y dosbarth. Gellir dadlau fod hyn yn amharu ar amseriad y wers a bod yna berygl i rai unigolion ddiflasu, hyn yn dibynnu ar natur y dosbarth.  
   Fodd bynnag, wedi ystyried cyfyngiadau’r strategaeth rhaid cydnabod bod y strategaeth sefydledig yn cael effaith cadarnhaol ar wella ymddygiad y dosbarth, a chanmol unigolion yn ganolog i lwyddiant ‘llond llaw’. 
   Gwnaethpwyd yn sicr fod yna bwyslais cyson ar labelu’r ganmoliaeth, hyn er mwyn sicrhau bod y plant yn deall yn union pam fod yr athrawes yn eu canmol a bod gweddill y dosbarth yn ymwybodol o ddisgwyliadau’r ymddygiad penodol er mwyn gallu dilyn yr un esiampl. Rhoddwyd canmoliaeth ymestynnol a chlir ar lafar i blentyn A am eistedd yn llonydd a gwrando yn ofalus ar y perfformiad cyntaf.  Achosodd hyn i weddill y dosbarth, gan gynnwys plentyn B a phlentyn C i ddilyn esiampl yr ymddygiad dymunol. Roeddent yn gwybod y disgwyliadau ac yn deall nodweddion yr ymddygiad dymunol ac felly yn gallu efelychu ymddygiad plentyn A.
   Yn ogystal ag annog ymddygiad da ymhlith gweddill y dosbarth, roedd labelu’r ganmoliaeth wrth ganmol plentyn A wedi ysgogi’r plentyn i barhau i fodelu’r ymddygiad disgwyliedig ond hefyd wedi symbylu’r unigolyn i wneud ei gorau glas yn y dasg gosod. Effeithiwyd y ganmoliaeth felly ar ymddygiad cymdeithasol ac ar agwedd yr unigolyn tuag at y dasg.  
    Canmolwyd y dosbarth cyfan wrth iddynt ymadael â’r dosbarth, er mwyn eu hannog  a’u hysgogi i barhau â’r ymddygiad cadarnhaol ac er lles y plentyn i gynnal yr awyrgylch braf a chadarnhaol.  

Canfyddiadau
    Roedd yr ymchwil yn hynod ddiddorol ac yn werthfawr iawn wrth ymdrin â’r cwestiwn ymchwil. Darganfuwyd wrth astudio’r data a phori yn y llenyddiaeth bod canmoliaeth yn bwnc ehangach na’r disgwyl, ac felly rhaid ystyried bod i’r astudiaeth hon sawl canfyddiad. Fodd bynnag, prif awgrym y canfyddiadau yw bod canmoliaeth yn ei gyfanrwydd yn ddull effeithiol o reoli ymddygiad y dosbarth os defnyddir yn gywir.
     Canfuwyd bod labelu’r ganmoliaeth yn cael mwy o effaith ar ymddygiad y plant na chanmol yn gyffredinol. Noda’r ddau sampl o blant eu bod yn ffafrio canmoliaeth sbesiffig gan ei fod yn rhwyddach i ddilyn esiampl dda os yw’r ganmoliaeth yn benodol. Gellir cyfateb hyn i’r llenyddiaeth sy’n pwysleisio’r angen i ‘ddiffinio’r ymddygiad priodol wrth roi canmoliaeth’(Llywodraeth Cymru, 2012:9).
   Yn dilyn y wers gyntaf yn ysgol 1, penderfynwyd ffocysu ar labelu’r ganmoliaeth gan mai dyma oedd yn llwyddo a dyma oedd llais y plentyn yn ffafrio. Mae’r graff isod, graff canmoliaeth gyffredinol a labelu plant targed
 yn dyst inni wneud gwell defnydd o labelu’r ganmoliaeth yn yr ail ysgol, ac yn sgil hyn roedd llais y plentyn yn cael ei glywed ac ymddygiad y plant yn fwy dymunol o’i gymharu â’r defnydd o ganmol cyffredinol. 


Graff canmoliaeth gyffredinol a labelu plant targed

   
      Canfuwyd bod gwahanol blant yn ymateb yn wahanol i ganmoliaeth. Yn ystod cyfweliad ysgol 2, cytunwyd y tri bod canmoliaeth yn ennyn ymdeimlad o hapusrwydd. Fodd bynnag, aethant ati i grybwyll y siom os nad ydynt yn derbyn canmoliaeth a’r tueddiad i achosi naws cystadleuol ymhlith y dosbarth. Cefnogwyd safbwynt y plant gan ddarllen Shindler (2010) sy’n ystyried yr elfen gystadleuol ac yn cydnabod y perygl i’r unigolion nad yw’n derbyn canmoliaeth i  gamymddwyn er mwyn dal sylw’r addysgwr. Fodd bynnag, canfuwyd bod canmoliaeth sy’n benodol ac yn haeddiannol yn lleihau’r peryg o fagu’r naws cystadleuol (Llywodraeth Cymru, 2012). 
     Sonia Plentyn C, ysgol 2, ei fod yn debygol o werthfawrogi’r ganmoliaeth yn y gwersi Mathemateg gan ei fod yn mwynhau’r pwnc ac ymdrechu’n fawr ac felly yn ymddwyn mewn modd dymunol er mwyn llwyddo. Soniwyd hefyd bod effaith y ganmoliaeth yn amrywio o un addysgwr i’r llall.  Canfuwyd felly bod gwahanol bersonoliaethau a diddordebau yn achosi i blant gymryd canmoliaeth mewn gwahanol ffurf ac felly mae’r effaith ar yr ymddygiad hefyd yn amrywio.
    Canfuwyd wrth wrando ar lais y plentyn bod y math o ganmoliaeth dylid ei ddefnyddio yn ddibynnol ar bersonoliaeth yr unigolyn sy’n ei dderbyn.     Cyfatebwyd hyn i ddarllen Robins (2012) sy’n cydnabod pwysigrwydd y bersonoliaeth wrth ddewis pa ganmoliaeth i’w roi. 
    Dengys y graff canmoliaeth/ sylwadau negyddol,  inni amrywio wrth dargedu’r ganmoliaeth. 
    Graff canmoliaeth/sylwadau negyddol dosbarth cyfan

    Dengys y data bod canmol unigolion yn uchel yn y ddwy ysgol, roedd y strategaeth ‘llond llaw’ yn ysgol 2 a’r siart ymddygiad yn ysgol 1, yn dyst bod y math hwn o ganmol yn effeithiol, wrth ddefnyddio esiampl dda i ysgogi’r gweddill. 
     Fodd bynnag gellir dadlau bod aelodau hyn yr ysgol yn llai awyddus i blesio. Yn ôl Youell (2008) ystod oedran 8 i 9 yw’r mwyaf awyddus i blesio oedolion. Cefnogir hyn lwyddiant strategaethau gweithredol megis ‘Olwyn fflat’ a chanmol y dosbarth cyfan gydag ystod hyn yr ysgol, sef dosbarth ysgol 1. 
Adlewyrchir hyn yn y data wrth i ganmoliaeth dosbarth gael ei ddefnyddio fwy yn ysgol 1 oherwydd personoliaethau, ac o bosib oedran y dosbarth. Natur y wers gerdd yw’r rheswm wrth wraidd lefel uchel o ganmoliaeth grŵp yn ysgol 2, a lefel is yn y wers mathemateg yn ysgol 1.            
    Canfuwyd bod defnyddio canmoliaeth yn y wers yn lleihau’r angen am sylwadau negyddol. Cyfatebwyd hyn gan lais y plentyn yng nghyfweliad ysgol 1. Cred y plant bod canmoliaeth yn cael gwell effaith nag adborth negyddol sy’n gallu achosi iddynt siomi ac i ddiflasi. Atgyfnerthwyd hyn yn y llenyddiaeth drwy ddatgan bod diwylliant dysgu cadarnhaol yn annog ymddygiad da a dysgu gwell (Llywodraeth Cymru, 2012).
  
 Casgliad 
  Wrth ddod at gasgliad amlygir bod modd defnyddio canmoliaeth er mwyn annog ymddygiad da yn yr ystafell ddosbarth. Amlygir bod y modd y defnyddir y ganmoliaeth yn effeithio ar ymddygiad y plant.  
   Hyderaf fod y fethodoleg a ddefnyddir sef astudiaeth gwers wedi bod yn gefnogol ac yn fuddiol wrth ddatgelu’r canfyddiadau. Roedd y dull yn ein galluogi i gynllunio, addysgu, arsylwi a dadansoddi ar y cyd. Noda Hargreaves (2012) bod y cydweithio yn gryfder anferthol wrth roi’r cyfle inni arbrofi a rhesymu er mwyn sicrhau dysgu ac addysgu o’r ansawdd orau.  Fodd bynnag, 
un o’r cyfyngiadau mwyaf sylweddol oedd yn ein wynebu yn ystod yr ymchwil yw dibynadwyedd y canlyniadau oherwydd diffyg amser i gynnal mwy o ymchwil. 
    Dilynwyd awgrymiadau’r llenyddiaeth drwy ddefnyddio cymysgedd o ddata meintiol a data ansoddol. Cryfderau’r data meintiol yw ei fod yn ddull sy’n annog data ffeithiol ac yn osgoi barn. Fodd bynnag yn ôl y darllen ar y fethodoleg, cydnabydda Lowe (2007) fod yna wendidau gan nad yw’r dull yn cynnig cyd-destun.  Penderfynwyd felly, gyfoethogi’r data drwy ddefnyddio data ansoddol er mwyn ffocysu ar yr ansawdd. 
     Er mwyn gwella dibynadwyedd y data byddai ffilmio’r wers yn fodd o sicrhau bod y cofnodion yn gywir. Yn ogystal, gellir fod wedi creu taflen sbesiffig ar gyfer cofnodi sylwadau am ymddygiad y plant yn hytrach na dibynnu ar nodiadau bras, fe fydd hyn hefyd yn fodd o gynyddu’r dibynadwyedd.
   Roedd y cyfweliadau o fudd er mwyn casglu data cynradd a gosod blaenoriaeth i lais y plentyn. Yn ôl Peter Dudley (2014) y drafodaeth hon rhwng yr arsylwr a’r dysgwyr yw’r rhan bwysicaf. Fodd bynnag, dylid ystyried bod yna berygl i’r plant geisio plesio ac felly yn amharu ar ddilysrwydd y data. Penderfynwyd recordio’r cyfweliadau er mwyn gallu dadansoddi’r ymatebion yn fanwl wrth fyfyrio ac yna dileu’r recordiad yn syth. Fodd bynnag, cyfeiria Wragg (1999) at gyfyngiadau defnyddio teclyn recordio. Sonia’r awdur fod yna berygl i’r plant deimlo o dan bwysau oherwydd presenoldeb y teclyn ac felly yn llai tebygol o ddatgan ymatebion gonest.  Ystyriwyd hyn a cheisiwyd osgoi’r sefyllfa er lles y disgyblion.
     Ni ellir cyffredinoli’r canlyniadau gan eu bod yn ddibynnol ar ystod oedran y dosbarth, personoliaethau’r dosbarth a pholisi’r ysgolion. Golygir hyn felly bod y canlyniadau yn berthnasol ac yn benodol ar gyfer ein hymchwil ni.  
    Bwriadaf ddefnyddio’r canfyddiadau yn yr ystafell ddosbarth. Yn ystod fy mhrofiad addysgu proffesiynol byddaf yn ffocysu ar labelu’r ganmoliaeth er mwyn bod y plant yn deall y rhesymeg tu ôl i’r ganmoliaeth a bod gweddill y dosbarth  yn gallu dilyn yr esiampl dda er mwyn sicrhau dysgu ac addysgu o’r safon orau. 
  Pe bawn yn gwneud y wers hon eto buaswn yn newid amseriad y wers wrth fyrhau’r cyflwyniad. Golygir hyn fod gan y plant mwy o amser i gyflawni’r dasg a bod gennym ni fel ymchwilwyr mwy o amser i arsylwi ymddygiad y plant pan ar dasg. Golygir hyn hefyd fod modd sicrhau mwy o amser ar gyfer arsylwi ymddygiad yn ystod diweddglo’r wers. 
 
Argymhellion 
     Yng ngoleuni’r ymchwil buaswn yn cynnig ychydig argymhellion. Yn gyntaf, buaswn yn ystyried personoliaeth yr unigolyn er mwyn gwybod pa fath o ganmoliaeth sydd orau, adlewyrchir hyn yn y data ac yn y llenyddiaeth. Byddaf hefyd yn ystyried newid y plant targed gan fod canmoliaeth yn cael effaith gwahanol ar bawb. Gellir hefyd argymell ffilmio’r wers er mwyn cynyddu dibynadwyedd y data.
  Pe bawn yn cael y cyfle i ymchwilio i astudiaeth gwers yn y dyfodol buaswn yn bachu ar y cyfle i ymchwilio ymhellach i’r maes ymddygiad er mwyn darganfod strategaethau eraill sy’n annog ymddygiad da. Byddaf yn rhannu’r arfer da o gynllunio, arsylwi a dadansoddi ar y cyd ar yn ystyried cyfyngiadau a chryfderau’r fethodoleg. Byddaf yn defnyddio amryw o strategaethau ac yn dibynnu ar y data a’r llenyddiaeth wrth ddatgelu’r canfyddiadau.

